Pia Kjærsgaard (DF), 2023-05-16:
Så er vi tilbage ved alvoren.
Jeg vil sige i forhold til den her debat, at vi jo i Danmark har haft en årelang tradition for, at svømning foregår blandet mellem kønnene.
Men med den islamiske indvandring har man nu flere steder indført kønsopdelt svømning, det vil sige, så piger og kvinder kan svømme sammen.
Og ikke nok med det: Svømmehallen er lukket af, så man ikke udefra kan kigge ind i svømmehallen.
Forældrene af det modsatte køn til børn, der svømmer, kan, må ikke overvære svømningen, og livredderne skal ligeledes være af samme køn som dem, der svømmer.
Det er ganske simpelt en forkert vej at gå, at vi ad den vej sniger religion ind i det offentlige rum og dermed tillader islam at definere og forandre vores kultur.
Og nej, det er ikke bedre, at piger og kvinder lærer at svømme, frem for at de lærer, at her i landet er der ligestilling.
For er man her i landet, er det dem, der kommer udefra, der skal integrere sig, og ikke os som land, der skal tillade, at en udefrakommende religion og kultur skal forandre vores land og vores frisind.
Præcis derfor ønsker vi, at vi fra Folketinget indfører et forbud mod, at man rundt om i kommunerne tillader, at de offentlige svømmehaller bliver kønsopdelt.
Og hvorfor er det så Folketinget, der skal træffe den beslutning, og ikke en kommunal opgave?
Det er der jo rigtig mange i den her debat der har indvendt.
Det er, fordi når opgaven ligger ude i kommunerne, vil man i de kommuner, som har en stor repræsentation af folk fra muslimske lande, selvfølgelig tage initiativer til, at lige netop de kommuner opretter kønsopdelt svømning.
For kommunerne varetager individuelt selvfølgelig de borgeres interesser og ønsker, som borgerne lokalt ønsker.
Og jeg kan heller ikke nære mig for at tænke, at danske politikere – socialdemokrater, Venstre, sågar Konservative, mange politikere – også tager hensyn til, at i deres kommune bor der rigtig mange muslimer, og man vil rigtig gerne have deres stemmer.
Altså, jeg tror, at det her, der sker, er meget på beregning, ikke mindst i takt med at man jo som borger her i landet kan stemme uden at være statsborger, hvorfor det, man stemmer for, ikke nødvendigvis er i Danmarks interesser.
Med hensynet til svømmehaller følger alle mulige andre islamiske hensyn såsom halalkød i kommunens institutioner, kommunal fejring af eid, muslimske friskoler, moskéer med minareter osv. osv.
Alt i alt er det en direkte vej til en kommunal støtte til parallelsamfund, hvis vi fortsat lader disse opgaver og beslutninger ligge ude hos kommunerne.
For desto mere der ude i kommunerne bliver taget disse særhensyn, desto mere er folk, der ønsker disse forhold, tilbøjelige til at flytte derud, og omvendt vil flere fraflytte, altså dem, der ikke ønsker disse særhensyn.
Danmark bliver mere og mere opdelt, mere og mere ghettoiseret.
Og nej, det her forslag handler ikke om, at vi som parti vil forbyde al form for kønsopdelt idræt.
For selvfølgelig skal kvinder alene kunne konkurrere i f.eks. svømning.
Men den helt store forskel er jo bare, at mens kvinder konkurrerer med hinanden i bassinet, styrer man ikke, hvem der må overvære det på baggrund af kønnene.
Og det er præcis det, man gør, når man lukker en svømmehal for det modsatte køn, fordi nogle mener, at der ikke må være mænd og drenge til stede, og at de heller ikke må se kvinderne, mens de er i vandet.
Så som det går nu, skal man lokalt ikke kunne beslutte så store ting, som umiddelbart kan virke som lokale forhold, som kønsopdeling kan virke som, men som reelt er medvirkende til, at samfundet forandres i en negativ retning.
Så vil jeg godt sige tak til de partier, der ser ud til ved sidstebehandlingen at støtte det her forslag.
Det er Konservative, Danmarksdemokraterne og Nye Borgerlige.
Det er faktisk mere, jeg kan tælle til, end når jeg før har fremsat de her forslag, og det er jeg jo selvfølgelig meget, meget opmuntret af.
Det siger sig selv.
Det siger mig også, at jo mere man fortsætter denne debat, jo mere vind får man i sejlene, og heldigvis for det, også selv om det skal tage nogle år, for det ved vi godt at det gør i de her debatter.
Men jeg synes egentlig, det har været en god debat, når nu det er, som det er, og jeg vil godt sige tak til alle ordførere, også dem, der ikke kan støtte forslaget, for at have deltaget i debatten.
Det er jo folkestyre og demokrati i al sin gode opvisning.